SAN FERNANDO CITY, LA UNION - NATAYEN a nasarakan ti maysa a baro idi matnag daytoy iti maysa a dam idiay Bacnotan idi aldaw ti Domingo.
Binigbig ti Bacnotan Municipal Police Station ti biktima a ni Jay Marquez a taga-Ar-arampang, Balaoan, La Union.
Segun iti ama ti biktima a ni Alejo, naklaat daytoy itay bigat bayat ti pannagnana iti igid ti dam idi maimatanganna ti tumtumpaw a bangkay ti anakna.
Kinunana a bloated ti bagi ti biktima gapu iti kinaadu ti danum a nakastrek iti bagi daytoy kalpasan a natnag dua nga aldawen ti napalabas.
Naamuam a naggiinom iti igid ti dam ti biktima ken ti dua a kakabsatna a da Jayson (32) ken Eddie Boy (28).
Inlanad dagiti dua a nagdigos ti kabsatda sakbay ti pangaldaw ngem idi panggepdan ti agawid pasado alas-3:00 iti malem ket saandan a masarakan daytoy.
Sinarakda pay ti biktima ngem napaayda isu nga impakaammoda laengen iti pamilyada.
Gapu iti daytoy, dukduktalen ita dagiti otoridad no adda ti napasamak a foul play iti pannakatay ti biktima gapu ta agdulaw dagiti pulis no apay a saan nga inkagumaan dagiti dua a sinapul ti kabsatda.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn